
REPUBLIKA E SHQIPËRISË
KUVENDI


P R O J E K T L I G J

Nr._____, datë ___.___.2026


[bookmark: _Hlk229054267]PËR
NDIHMËN E NDËRSJELLË NË MBLEDHJEN E DETYRIMEVE QË RRJEDHIN NGA TATIMET, DETYRIMET DOGANORE DHE DETYRIME TË TJERA[footnoteRef:1] [1:  Ky ligj përafron plotësisht Direktivën e Këshillit  2010/24/EU e datës 16 mars 2010 në lidhje me ndihmën e ndërsjellë për mbledhjen e detyrimeve që lidhen me taksat, detyrimet doganore dhe masa të tjera.] 


Në mbështetje të neneve 78, 83, pika 1 dhe nenit 155 të Kushtetutës, me propozimin e Këshillit të Ministrave, Kuvendi i Republikës së Shqipërisë

V E N D O S I:

KREU I
DISPOZITA TË PËRGJITHSHME
Neni 1
 Qëllimi
Ky ligj përcakton rregullat dhe procedurat sipas të cilave autoritetet kompetente të Republikës së Shqipërisë:
a) ofrojnë ndihmë për mbledhjen, në territorin e Republikës së Shqipërisë, të detyrimeve të përcaktuara në nenin 2 të këtij ligji, të cilat kanë lindur në territorin e një shtet tjetër anëtar të Bashkimit Evropian; si dhe
b) kërkojnë ndihmë për mbledhjen, në territorin e një shteti tjetër anëtar të Bashkimit Evropian, të detyrimeve të përcaktuara në nenin 2 të këtij ligji, të cilat kanë lindur në territorin e Republikës së Shqipërisë.
Neni 2
Fusha e zbatimit
1. Ky ligj zbatohet për kërkesat që lidhen me: 
a) të gjitha tatimet, taksat dhe detyrimet doganore të çdo lloji, të vendosura nga ose në emër të Republikës së Shqipërisë, të një shteti anëtar të Bashkimit Evropian, përfshirë autoritetet vendore, ose në emër të Bashkimit Evropian; 
b) rimbursimet, ndërhyrjet dhe detyrimet e tjera që bëjnë pjesë në sistemin e financimit të plotë ose të pjesshëm të Fondit Evropian të Garantimit Bujqësor dhe Fondit Evropian për Zhvillimin Rural, përfshirë edhe shumat që duhet të mblidhen në lidhje me këto masa; 
c) taksat dhe detyrimet e tjera që burojnë nga organizimi i përbashkët i tregut për sektorin e sheqerit;
ç) kundravajtjet administrative, gjobat, tarifat dhe shtesat që lidhen me detyrimet për të cilat kërkohet ndihmë e ndërsjellë në përputhje me shkronjat a, b dhe c të kësaj pike, të vendosura nga autoritetet kompetente për vendosjen e detyrimeve tatimore dhe doganore ose kryerjen e hetimeve administrative në lidhje me to, ose të konfirmuara nga organet administrative ose gjyqësore me kërkesë të këtyre autoriteteve administrative;
d) tarifat për certifikata dhe dokumente të ngjashme të lëshuara në lidhje me procedurat administrative që lidhen me detyrimet tatimore dhe doganore.
dh) interesat dhe kostot që lidhen me detyrimet për të cilat kërkohet ndihmë e ndërsjellë në përputhje me këtë pikë.
2. Ky ligj nuk zbatohet për: 
a) kontributet e detyrueshme të sigurimeve shoqërore dhe shëndetësore; 
b) tarifat që nuk parashikohen në pikën 1 të këtij neni;
c) detyrimet me natyrë kontraktuale, si kundërshpërblimet për shërbimet publike;
ç) dënimet penale të vendosura nga Gjykata.

Neni 3
Përkufizime
Në këtë ligj termat e mëposhtëm kanë këto kuptime: 
	a)
	 "Autoritet kërkues" nënkupton një zyrë qendrore lidhëse, një zyrë lidhëse ose një departament lidhës i Republikës së Shqipërisë ose i një shteti anëtar, i cili bën një kërkesë për ndihmë lidhur me një detyrim të parashikuar në nenin 2;



	b)
	 "Autoritet i kërkuar" nënkupton një zyrë qendrore lidhëse, një zyrë lidhëse ose një departament lidhës i Republikës së Shqipërisë ose i një shteti anëtar, tek i cili bëhet një kërkesë për ndihmë lidhur me një detyrim të parashikuar në nenin 2;



	c)
	 "Person" nënkupton: 
(i) një person fizik;
	
	(ii) një entitet;



	(iii)
	 kur parashikohet nga legjislacioni në fuqi, një bashkim personash i njohur si i aftë për të kryer veprime juridike, por që nuk ka statusin e një entiteti; ose



	(iv)
	 çdo marrëveshje tjetër juridike, e çfarëdo lloj natyre ose forme, me apo pa personalitet juridik, që zotëron ose administron pasuri të cilat, përfshirë të ardhurat që rrjedhin prej tyre, i nënshtrohen cilitdo prej tatimeve që mbulohen nga ky ligj;




	d)
	 "Mjete elektronike" nënkupton përdorimin e pajisjeve elektronike për përpunimin, përfshirë kompresimin dixhital, dhe ruajtjen e të dhënave, si dhe përdorimin e telave, transmetimin me radio, teknologji optike ose mjete të tjera elektromagnetike;



	e)
	 "Rrjeti CCN" nënkupton platformën e përbashkët bazuar në rrjetin e përbashkët të komunikimit (Common Communication Network - CCN) të zhvilluar nga Bashkimi Evropian për të gjitha transmetimet me mjete elektronike ndërmjet autoriteteve kompetente në fushën e doganave dhe të tatimeve.



Neni 4
Autoritetet kompetente
Drejtoria e Përgjithshme e Tatimeve dhe Drejtoria e Përgjithshme e Doganave janë autoritetet kompetente të Republikës së Shqipërisë për qëllimet e këtij ligji, sipas fushës së tyre të përgjegjësisë.
Neni 5
     Detyrat dhe përgjegjësitë e autoriteteve kompetente 
1.Autoritetet kompetente: 
a) caktojnë një zyrë qendrore lidhëse dhe, sipas nevojës, zyra të tjera lidhëse dhe departamente lidhëse;
b) bashkëpunojnë me autoritetet kompetente të shteteve anëtare; 
c) sigurojnë shkëmbimin e saktë dhe në kohë të informacionit; 
ç) respektojnë konfidencialitetin dhe mbrojtjen e të dhënave; 
d) përdorin mjetet elektronike të komunikimit të miratuara.
2. Zyra qendrore lidhëse ka përgjegjësinë kryesore për kontaktet me shtetet anëtare në fushën e ndihmës së ndërsjellë.
3. Autoritetet kompetente të Republikës së Shqipërisë informojnë Komisionin Evropian për zyrën qendrore lidhëse, si dhe për çdo zyrë tjetër lidhëse ose departament lidhës të caktuar. 
4. Çdo komunikim dërgohet nga ose në emër të zyrës qendrore lidhëse ose, sipas rastit, me miratimin e saj.

Neni 6
Zyra qendrore lidhëse, zyrat e tjera lidhëse dhe departamentet lidhëse
1. Zyra qendrore lidhëse vepron, sipas rastit, si autoritet kërkues ose autoritet i kërkuar dhe koordinon trajtimin e kërkesave për ndihmë të ndërsjellë.
2. Zyra qendrore lidhëse shpërndan kërkesat tek zyrat e tjera lidhëse sipas fushës së tyre të përgjegjësisë dhe i mbështet ato në trajtimin e kërkesave.
3. Zyrat e tjera lidhëse ose departamentet lidhëse trajtojnë kërkesat brenda fushës së tyre të përgjegjësisë dhe mbajnë të informuar zyrën qendrore lidhëse për veprimet e ndërmarra.
4. Komunikimi me shtetet anëtare kryhet nëpërmjet zyrës qendrore lidhëse, përveç rasteve kur ajo autorizon ndryshe.
5. Kur një zyrë lidhëse ose një departament lidhës, merr një kërkesë për të cilën nuk është në fushën e kompetencës së tyre:
a) ia përcjell zyrës ose departamentit përgjegjës; ose
b) në mungesë të këtij informacioni, ia përcjell zyrës qendrore lidhëse.
Në të dyja rastet, autoriteti kërkues informohet për veprimin e ndërmarrë.
6. Rregullat për organizimin dhe funksionimin e brendshëm të këtyre strukturave përcaktohen me Vendim të Këshillit të Ministrave.
KREU II
SHKËMBIMI I INFORMACIONIT
Neni 7
Kërkesa për informacion
1. Me kërkesë të autoritetit kërkues të një shteti anëtar, autoriteti përgjegjës në Republikën e Shqipërisë, që vepron si autoritet i kërkuar, jep çdo informacion të nevojshëm për autoritetin kërkues, për qëllimet e mbledhjes së detyrimeve të parashikuara në nenin 2 të këtij ligji.
2. Për qëllimet e pikës 1 të këtij neni, autoriteti i kërkuar merr të gjitha masat e nevojshme për sigurimin e informacionit, në përputhje me legjislacionin në fuqi.
3. Autoriteti i kërkuar nuk është i detyruar të japë informacion:
	a)
	 që nuk mund të merret për qëllime të mbledhjes së detyrimeve të ngjashme sipas legjislacionit shqiptar;



	b)
	që do të çonte në zbulimin e një sekreti tregtar, industrial ose profesional;



	c)
	 zbulimi i të cilit cënon sigurinë ose është në kundërshtim me rendin publik të Republikës së Shqipërisë.


4. Dispozitat e pikës 3 të këtij neni nuk interpretohen në mënyrë të tillë që autoriteti i kërkuar të refuzojë dhënien e informacionit vetëm për faktin se:
a) informacioni mbahet nga një bankë, institucion financiar, përfaqësues ose person që vepron si agjent ose kujdestar; ose
b) informacioni lidhet me interesa pronësore të një personi.
5. Autoriteti i kërkuar informon autoritetin kërkues për arsyet e refuzimit të një kërkese për informacion.

Neni 8
Shkëmbimi i informacionit pa kërkesë paraprake
Autoriteti kompetent i Republikës së Shqipërisë ka të drejtë të informojë autoritetin kompetent të një shteti anëtar për një rimbursim të ardhshëm të tatimeve ose detyrimeve, përveç tatimit mbi vlerën e shtuar, kur ky rimbursim lidhet me një person të themeluar ose rezident në atë shtet anëtar.

Neni 9
Prania në zyrat administrative dhe pjesëmarrja në hetimet administrative

1. Me marrëveshje ndërmjet autoritetit kërkues të një shteti anëtar dhe autoritetit të kërkuar të Republikës së Shqipërisë, dhe në përputhje me rregullimet e përcaktuara nga autoriteti i kërkuar, zyrtarët e autorizuar nga autoriteti kërkues, me qëllim nxitjen e ndihmës së ndërsjellë të parashikuar në këtë ligj, kanë të drejtë:
a) të jenë të pranishëm në zyrat ku autoritetet tatimore dhe doganore në Republikën e Shqipërisë ushtrojnë detyrat e tyre;
b) të jenë të pranishëm gjatë hetimeve administrative të kryera në Republikën e Shqipërisë, dhe nëse parashikohet në marrëveshje, deri në masën që lejohet nga legjislacioni në fuqi, të intervistojnë individët dhe të shqyrtojnë dokumente;
c) të asistojnë zyrtarët përgjegjës të Republikës së Shqipërisë gjatë procedurave gjyqësore në Republikën e Shqipërisë.
2. Zyrtarët e autorizuar nga autoriteti kërkues për të kryer funksionet sipas pikës 1 të këtij neni duhet të jenë të pajisur me autorizim   me shkrim që vërteton identitetin dhe statusin e tyre zyrtar.

KREU III
ASISTIMI PËR NJOFTIMIN E DOKUMENTAVE

Neni 10
Kërkesa për njoftimin e dokumenteve dhe mënyrat e njoftimit
1. Me kërkesë të autoritetit kërkues të një shteti anëtar, autoriteti kompetent i Republikës së Shqipërisë, që vepron si autoritet i kërkuar, njofton personin që duhet të njoftohet për çdo dokument, përfshirë aktet administrative dhe gjyqësore, që burojnë nga shteti anëtar kërkues dhe që lidhen me një detyrim të parashikuar në nenin 2 të këtij ligji, ose me mbledhjen e tij
[bookmark: _Hlk228877540]2. Kërkesa për njoftim shoqërohet nga një formular i unifikuar për njoftim, në përputhje me modelin e përcaktuar në Aneksin I të Rregullores Zbatuese (BE) Nr. 1189/2011, datë 18 nëntor 2011, që përcakton rregulla të hollësishme në lidhje me disa dispozita të Direktivës së Këshillit 2010/24/BE mbi asistencën e ndërsjellë për rikuperimin e detyrimeve që lidhen me detyrimet tatimore, doganore dhe masa të tjera, i cili përmban informacionin e mëposhtëm, duke përfshirë por pa u kufizuar në:
a) emri, adresa dhe të dhëna të tjera të rëndësishme për identifikimin e personit që do të njoftohet;
b) qëllimin e njoftimit dhe afatin brenda të cilit duhet të kryhet njoftimi;
c) një përshkrim i dokumentit bashkëlidhur, si dhe natyrën dhe shumën e detyrimit përkatës;
ç) emri, adresa dhe të dhëna të tjera të kontaktit që lidhen me:
i. zyrën përgjegjëse në lidhje me dokumentin bashkëlidhur njoftimit dhe, nëse është e ndryshme;
ii. zyrën ku mund të merret informacion i mëtejshëm mbi dokumentin e njoftuar ose mundësinë për të kundërshtuar detyrimin e kryerjes së pagesës.
3. Autoriteti kërkues paraqet kërkesë për njoftim tek autoriteti i kërkuar, vetëm kur nuk është e mundur të kryhet njoftimi sipas rregullave të brendshme të njoftimit në shtetin kërkues, ose kur një njoftim i tillë shkakton vështirësi të tepërta.
4. Autoriteti i kërkuar, pas marrjes së kërkesës për njoftim, siguron që njoftimi i personit në Republikën e Shqipërisë të kryhet në përputhje me legjislacionin në fuqi dhe praktikat administrative të zbatueshme.
5. Dispozitat e pikës 4 të këtij neni nuk cenojnë format e tjera të njoftimit nga autoriteti kërkues, në përputhje me legjislacionin e shtetit të tij. Autoriteti kompetent i shtetit kërkues lejohet të njoftojë një dokument drejtpërdrejt te një person në Republikën e Shqipërisë, me postë elektronike ose me mjete elektronike të regjistruara.
6. Autoriteti i kërkuar informon autoritetin kërkues për çdo veprim të ndërmarrë mbi kërkesën për njoftim dhe, në veçanti, për datën e njoftimit të dokumentit te personi që duhet të njoftohet.
KREU IV
RIKUPERIMI I DETYRIMIT OSE MASAT PARAPRAKE PËR GARANTIMIN E KËTIJ RIKUPERIMI
Neni 11
Kërkesa për rikuperimin e detyrimit
1. Me kërkesë të autoritetit kërkues të një shteti anëtar, autoriteti i kërkuar në Republikën e Shqipërisë rikuperon dhe mbledh detyrimet që janë objekt i kërkesës, të cilat bazohen në një akt që lejon ekzekutimin në shtetin anëtar kërkues. 
2. Kërkesa për rikuperim shoqërohet me formularin e instrumentit të unifikuar për ekzekutim, si dhe me dokumente të tjera mbi detyrimin, të lëshuara në shtetin anëtar kërkues. Formulari i instrumentit të unifikuar për ekzekutim në përputhje me modelin e përcaktuar në Aneksin II të Rregullores Zbatuese (BE) Nr. 1189/2011, datë 18 nëntor 2011, që përcakton rregulla të hollësishme në lidhje me disa dispozita të Direktivës së Këshillit 2010/24/BE mbi asistencën e ndërsjellë për rikuperimin e detyrimeve që lidhen me detyrimet tatimore, doganore dhe masat e tjera, përmban informacionin e mëposhtëm, duke përfshirë por pa u kufizuar në:
a) të dhëna identifikuese të aktit fillestar që lejon ekzekutimin, përfshirë natyrën e detyrimit, çdo datë të rëndësishme për procesin e ekzekutimit, si dhe shumën e detyrimit dhe komponentët e tij përbërës, të tillë si principali, interesi, penalitetet, etj;
b) të dhëna identifikuese të debitorit, si: emri, adresa dhe çdo informacion tjetër i nevojshëm për identifikim;
c) emrin, adresën dhe të dhëna të kontaktit të:
i. zyrës ose autoritetit përgjegjës për vlerësimin dhe administrimin e detyrimit në shtetin anëtar kërkues; dhe, nëse është ndryshe,
ii. zyrën ose autoritetin ku mund të merret informacion i mëtejshëm mbi detyrimin ose mundësinë për të kundërshtuar detyrimin e kryerjes së pagesës;
ç) çdo informacion tjetër të nevojshëm për ekzekutimin efektiv të detyrimit në Republikën e Shqipërisë.
3.Autoriteti kërkues nuk paraqet kërkesë për rikuperim për sa kohë që detyrimi ose akti që lejon ekzekutimin kundërshtohet në shtetin anëtar kërkues, përveç rasteve kur zbatohet pika 6, e nenit 13 të këtij ligji.
4. Përpara paraqitjes së kërkesës për rikuperim, autoriteti kërkues ndërmerr të gjitha procedurat e mundshme të rikuperimit në shtetin e tij anëtar, përveç rasteve kur:
a) është e qartë se nuk ka pasuri të mjaftueshme në shtetin anëtar kërkues për të mbuluar detyrimin, ose se këto procedura nuk do të çonin në shlyerjen e plotë të tij, dhe autoriteti kërkues ka informacion se debitori disponon pasuri në Republikën e Shqipërisë; ose
b) përdorimi i këtyre procedurave do të shkaktonte vështirësi të tepruara.
5. Autoriteti kërkues i shtetit anëtar i përcjell menjëherë autoritetit të kërkuar çdo informacion të ri që lidhet me kërkesën për rikuperim, sapo vihet në dijeni të tij.
Neni 12
Ekzekutimi i kërkesës për rikuperimin e detyrimit
1. Autoriteti i kërkuar në Republikën e Shqipërisë, për çdo detyrim për të cilin është paraqitur kërkesë për rikuperim, trajtohet sikur të ishte një detyrim i Republikës së Shqipërisë dhe zbaton kompetencat dhe procedurat e parashikuara nga legjislacioni shqiptar në fuqi për rikuperimin e detyrimeve tatimore, doganore dhe detyrimeve të tjera të të njëjtës natyrë ose, në mungesë të tyre, të natyrës së ngjashme, përveç rasteve kur parashikohet ndryshe në këtë ligj.
2. Kur në Republikën e Shqipërisë nuk ekziston një detyrim i njëjtë ose i ngjashëm, zbatohen dispozitat që rregullojnë rikuperimin e tatimeve mbi të ardhurat, përveç rasteve kur parashikohet ndryshe në këtë ligj. 
3. Detyrimet për të cilat është paraqitur kërkesë për rikuperim nuk gëzojnë trajtim preferencial më të favorshëm se detyrimet e ngjashme të brendshme, përveç rasteve kur një trajtim i tillë parashikohet shprehimisht me marrëveshje ose me ligj. Kur Republika e Shqipërisë u njeh përparësi detyrimeve të një shteti tjetër anëtar, nuk  refuzohet dhënia e të njëjtave përparësi për detyrime të ngjashme të shteteve të tjera anëtare, në të njëjtat kushte.
4. Nga data e marrjes së kërkesës për rikuperim, autoriteti i kërkuar aplikon kamatvonesë mbi detyrimin në përputhje me legjislacionin shqiptar në fuqi dhe, kur legjislacioni e lejon, ka të drejtë të miratojë shtyrje të afatit të pagesës ose pagesë me këste.
5. Rikuperimi i detyrimeve kryhet në monedhën zyrtare të përdouru në Republikën e Shqipërisë.
6. Autoriteti i kërkuar informon autoritetin kërkues për çdo veprim të ndërmarrë mbi kërkesën për rikuperim, si dhe për ecurinë dhe rezultatin e ekzekutimit të saj.
7. Autoriteti i kërkuar transferon tek autoriteti kërkues shumat e rikuperuara, përfshirë detyrimin dhe kamatvonesat e aplikueshme, përveç rasteve kur parashikohet ndryshe në këtë ligj.
Neni 13
Kundërshtimet dhe pezullimi i ekzekutimit
1. Çdo palë e interesuar që pretendon se është dëmtuar nga:
a) kërkesa për rikuperim e paraqitur ndaj saj nga shteti anëtar kërkues;
b) akti fillestar që lejon ekzekutimin në shtetin anëtar kërkues;
c) vlefshmëria e njoftimit të bërë nga autoriteti kompetent i shtetit anëtar kërkues;
ç) instrumenti i unifikuar që lejon ekzekutimin në Republikën e Shqipërisë;
d) masat e ekzekutimit të ndërmarra në Republikën e Shqipërisë;
dh) vlefshmëria e njoftimit të bërë nga autoriteti kompetent shqiptar;
ka të drejtë të paraqesë kundërshtim pranë organit kompetent, në përputhje me legjislacionin në fuqi, sipas përcaktimeve të pikave 2 dhe 3 të këtij neni.
2. Kundërshtimet që lidhen me shkronjat “a” deri në “ç” të pikës 1 të këtij neni paraqiten pranë organeve kompetente të shtetit anëtar kërkues, në përputhje me legjislacionin në fuqi të atij shteti.
3. Kundërshtimet që lidhen me shkronjat “d” dhe “dh” të pikës 1 paraqiten pranë organeve kompetente të Republikës së Shqipërisë, në përputhje me legjislacionin shqiptar në fuqi.
4. Kur një procedurë kundërshtimi, sipas pikes 2 të këtij neni, është ngritur në shtetin anëtar kërkues, autoriteti kërkues njofton autoritetin e kërkuar për fillimin e procedures dhe për masën në të cilën detyrimi është kundërshtuar.
[bookmark: _Hlk228894639]5. Pas marrjes së njoftimit sipas pikës 4, qoftë nga autoriteti kërkues ose nga pala e interesuar, autoriteti i kërkuar pezullon procedurën e ekzekutimit për pjesën e kundërshtuar të detyrimit, deri në marrjen e vendimit përfundimtar nga organi kompetent. Gjatë periudhës së pezullimit, pavarësisht parashikimeve të nenit 15, autoriteti i kërkuar në Republikën e Shqipërisë, në rast se autoriteti kërkues e kërkon, ka të drejtën e marrjes së masave për garantimin e rikuperimit të detyrimit, në përputhje me legjislacionin në fuqi.
6. Pezullimi i procedures së ekzekutimit, sipas parashikimit në pikën 5 të këtij neni, nuk zbatohet vetëm në rastet kur autoriteti kërkues, me kërkesë të arsyetuar dhe në përputhje me parashikimet ligjore në shtetin anëtar të autoritetit kërkues, kërkon vazhdimin e rikuperimit për pjesën e kundërshtuar. Në këtë rast, autoriteti i kërkuar në Republikën e Shqipërisë ka të drejtë të vazhdojë rikuperimin e detyrimit ose të pjesës së kundërshtuar të tij, nëse një veprim i tillë lejohet nga legjislacioni shqiptar.
7. Në rast se kundërshtimi zgjidhet në favor të debitorit, autoriteti kërkues është përgjegjës për rimbursimin e çdo shume të rikuperuar, si dhe për çdo kompensim të detyrueshëm sipas legjislacionit shqiptar në fuqi.
8. Kur autoritetet kompetente të shtetit anëtar kërkues ose të Republikës së Shqipërisë kanë nisur një procedurë marrëveshjeje të ndërsjellë dhe rezultati i saj mund të ndikojë detyrimin për të cilin është kërkuar ndihma, masat e ekzekutimit pezullohen ose ndërpriten deri në përfundimin e kësaj procedure. Gjatë kësaj periudhe, autoriteti i kërkuar merr masat për garantimin e rikuperimit të detyrimit, në përputhje me legjislacionin në fuqi. Pezullimi ose ndërprerja nuk zbatohet në rastet e urgjencës, përfshirë rastet e mashtrimit ose të paaftësisë paguese të debitorit.

Neni 14
Ndryshimi ose tërheqja e kërkesës për rikuperim e detyrimeve
1. Autoriteti kërkues ka të drejtë ta ndryshojë ose tërheqë kërkesën për rikuperim të detyrimeve dhe informon menjëherë autoritetin e kërkuar për këtë ndryshim ose tërheqje, shoqëruar me arsyet përkatëse.
2. Kur ndryshimi i kërkesës rrjedh nga një vendim i organit kompetent, sipas kundërshtimeve në zbatim të pikës 2 të nenit 13 të këtij ligji, autoriteti kërkues i përcjell autoritetit të kërkuar këtë vendim, së bashku me instrumentin e unifikuar për ekzekutim të rishikuar. Autoriteti i kërkuar vijon procedurat e rikuperimit mbi bazën e instrumentit të rishikuar.
3. Kur autoriteti i kërkuar ka ndërmarrë masa për rikuperimin e detyrimit ose garantimin e këtij rikuperimi mbi bazën e instrumentit fillestar të unifikuar për ekzekutim, këto vazhdojnë mbi bazën e instrumentit të rishikuar, përveç rasteve kur ndryshimi i kërkesës rrjedh nga pavlefshmëria:
a) e aktit fillestar që lejon ekzekutimin në shtetin anëtar kërkues; ose
b) e instrumentit fillestar të unifikuar për ekzekutim.
4. Dispozitat e pikës 2 të nenit 11 dhe nenit 13 zbatohen edhe për instrumentin e unifikuar për ekzekutim, të rishikuar.
Neni 15
Kërkesa për Masa Paraprake mbi Garantimin e Rikuperimit të Detyrimit
1.Autoriteti kërkues ka të drejtë të paraqesë pranë autoritetit të kërkuar në Republikën e Shqipërisë kërkesë për marrjen e masave paraprake mbi garantimin e rikuperimit të detyrimit.
2. Kërkesa për marrjen e masave paraprake mbi garantimin e rikuperimit të detyrimit:
a) bëhet në rastet kur:
i. detyrimi ose instrumenti që lejon ekzekutimin në shtetin anëtar kërkues është objekt kundërshtimi në momentin e paraqitjes së kërkesës; ose
ii. detyrimi nuk është ende i pajisur me një instrument që lejon ekzekutimin në shtetin anëtar kërkues;
b) paraqitet vetëm nëse masa të tilla janë të mundshme edhe në situata të ngjashme sipas legjislacionit të shtetit anëtar kërkues;
c) shoqërohet:
i. nga një formular i unifikuar mbi arsyet dhe rrethanat për kërkesë e marrjes së masave paraprake, i cili miratohet me udhëzim të ministrit përgjegjës për financat;
ii. kur ekziston, me dokumentin që lejon marrjen e këtyre masave në shtetin anëtar kërkues dhe që lidhet me detyrimin objekt kërkese. Ky dokument nuk i nënshtrohet ndonjë akti njohje, plotësimi ose zëvendësimi në Republikën e Shqipëris;
iii. me çdo dokument tjetër që lidhen me detyrimin, të lëshuara në shtetin anëtar kërkues dhe të vlerësuar si të rëndësishme për procedurën nga ky shtet anëtar.
3. Pas marrjes së kërkesës së parashikuar në pikën 1 të këtij neni, autoriteti i kërkuar në Republikën e Shqipërisë merr masa paraprake për garantimin e rikuperimit të detyrimit, nëse një veprim i tillë lejohet nga legjislacioni shqiptar në fuqi, në kufirin që masa të tilla paraprake janë të mundshme edhe në situata të ngjashme në Republikën e Shqipërisë.
4.  Për zbatimin e kërkesës për marrjen e masave paraprake mbi garantimin e rikuperimit të detyrimit, dispozitat e këtij ligji që lidhen me:
a) përcjelljen e informacionit nga autoriteti kërkues pas paraqitjes së kërkesës;
b) trajtimin e detyrimit në Republikën e Shqipërisë dhe ushtrimin e kompetencave përkatëse nga autoriteti i kërkuar;
c) kundërshtimet dhe procedurat përkatëse;
ç) ndryshimin ose tërheqjen e kërkesës për ndihmë;
zbatohen, me ndryshimet e nevojshme. 
Neni 16
Kufizimet e Detyrimeve të Autoritetit të Kërkuar
1. Autoriteti i kërkuar në Republikën e Shqipërisë nuk është i detyruar të japë ndihmë për një kërkesë të dorëzuar nga autoriteti kërkues i një shteti anëtar, nëse:
a) rikuperimi i kërkesës, sipas dispozitave të neneve 11 deri 15 të këtij ligji, duke marrë parasysh situatën e debitorit, do të krijonte vështirësi të rënda ekonomike ose sociale në Shtetin Anëtar të kërkuar, për aq sa legjislacioni në fuqi lejon përjashtime të tilla edhe për detyrimet e brendshme ose
b) kërkesa për ndihmë sipas neneve 7 dhe 9 deri 15 të këtij ligji, lidhet me detyrime tatimore për të cilat kanë kaluar më shumë se pesë (5) vjet nga data e maturimit në shtetin anëtar kërkues deri në datën e paraqitjes së kërkesës fillestare për ndihmë. Në raste të veçanta, periudha pesëvjeçare e parashkrimit fillon të llogaritet:
i. në rastet kur kërkesa ose instrumenti fillestar që lejon ekzekutimin në shtetin anëtar kërkues është kundërshtuar, nga data kur është vendosur në shtetin anëtar kërkues se kërkesa ose instrumenti fillestar nuk kontestohet më, , 
ii. në rastin e një shtyrje pagese ose plani këstesh të dhënë nga autoriteti kompetent i Shtetit Anëtar Kërkues, nga përfundimi i periudhës së pagesës, dhe vetëm nëse nuk kanë kaluar dhjetë vjet nga data e maturimit të detyrimit në shtetin anëtar kërkues, 
c) nëse kërkesa e dorëzuar nga autoriteti kërkues lidhur me një detyrim më pak se 1,500 (një mijë e pesëqind) euro.
2. Kur autoriteti i kërkuar në Republikën e Shqipërisë refuzon të japë ndihmë sipas njërës nga arsyet e parashikuara në pikën 1 të këtij neni, ai duhet të informojë autoritetin kërkues për arsyet e refuzimit.
Neni 17
Parashkrimi
1. Afatet e parashkrimit rregullohen nga legjislacioni në fuqi i shtetit anëtar kërkues.
2. Në lidhje me pezullimin, ndërprerjen ose shtyrjen e afateve të parashkrimit:
a) çdo veprim i ndërmarrë nga autoriteti i kërkuar ose në emër të tij, në zbatim të një kërkese për ndihmë, i cili sipas legjislacionit në fuqi në Republikën e Shqipërisë ka efekt pezullues, ndërprerës ose shtyrës të afatit të parashkrimit, konsiderohet se ka të njëjtin efekt edhe në shtetin anëtar kërkues, me kusht që një efekt i tillë ose i ngjashëm të parashikohet edhe në legjislacionin e atij shteti;
b) në rastet kur pezullimi, ndërprerja ose shtyrja e afatit të parashkrimit nuk është e mundur sipas legjislacionit në fuqi në Republikën e Shqipërisë, çdo veprim i ndërmarrë nga autoriteti i kërkuar ose në emër të tij, i cili, nëse do të ishte kryer nga autoriteti kërkues në shtetin e tij, do të kishte efekt pezullues, ndërprerës ose shtyrës të afatit të parashkrimit sipas legjislacionit të atij shteti, konsiderohet se prodhon këtë efekt në shtetin anëtar kërkues, për qëllime të llogaritjes së afatit të parashkrimit;
c) dispozitat e shkronjave “a” dhe “b” nuk cenojnë të drejtën e autoriteteve kompetente të shtetit anëtar kërkues për të marrë vetë masa për pezullimin, ndërprerjen ose shtyrjen e afateve të parashkrimit, në përputhje me legjislacionin e atij shteti.
3. Autoriteti kërkues dhe autoriteti i kërkuar informojnë njëri-tjetrin për çdo veprim që pezullon, ndërpreret ose shtyn afatin e parashkrimit për detyrimet për të cilat është kërkuar rikuperim ose masa paraprake, ose që ka një efekt të tillë.
Neni 18   
Kostot
1. Autoriteti i kërkuar në Republikën e Shqipërisë, përveç shumave të parashikuara në pikën 7 të nenit 12 të këtij ligji, kërkon nga personi i interesuar dhe mban për vete kostot e lidhura me rikuperimin e detyrimit, të cilat janë kryer në përputhje me legjislacionin në fuqi në Republikën e Shqipërisë.
2. Shtetet anëtare heqin dorë nga çdo pretendim ndaj njëri-tjetrit për rimbursimin e kostove që lindin nga ndihma reciproke e dhënë në zbatim të këtij ligji. Përveç rasteve kur rikuperimi paraqet vështirësi të veçanta, përfshin kosto shumë të larta ose lidhet me krimin e organizuar, autoriteti kërkues dhe autoriteti i kërkuar mund të bien dakord për mënyra të veçanta rimbursimi të kostove për rastet konkrete.
3. Pavarësisht nga parashikimi i pikës 2 të këtij neni, shteti anëtar kërkues mbetet përgjegjës ndaj Republikës së Shqipërisë për çdo kosto dhe çdo humbje të shkaktuar si pasojë e veprimeve që rezultojnë të pabazuara, për sa i përket:
a) vetë detyrimit; ose
b) vlefshmërisë së instrumentit që lejon ekzekutimin dhe/ose masave paraprake për garantimin e rikuperimit të detyrimin të nxjerra nga autoriteti kërkues.

KREU V
RREGULLA TË PËRGJITHSHME PËR NDIHMËN E NDËRSJELLTË
Neni 19
Forma dhe Gjuha e Komunikimit
1. Kërkesat për shkëmbim informacioni, njoftim, rikuperim dhe marrjen e masave paraprake për garantimin e rikuperimit të detyrimit, instrumentat e unifikuar për ekzekutim, çdo dokumentacion tjetër shoqërues nëse ka, si dhe çdo komunikim ose dërgim dokumentacioni i mëtejshëm ndërmjet autoriteteve kompetente, kryhen nëpërmjet mjeteve elektronike dhe duke përdorur formularët standard të përcaktuar në Rregullore Zbatuese (BE) Nr. 1189/2011, datë 18 nëntor 2011. Në rastet kur komunikimi elektronik nuk është i mundur për arsye teknike, vijohet me komunikimin shkresor. 
2. Dispozitat e pikës 1 të këtij neni, nuk zbatohen për informacionin dhe dokumentacionin e siguruar nëpërmjet pranisë në zyrat administrative ose pjesëmarrjes në hetime administrative në Republikën e Shqipërisë në zbatim të nenit 9 të këtij ligji.
3. Mosrespektimi i përdorimit të mjeteve elektronike ose të formularëve standardë nuk cenon vlefshmërinë e informacionit të shkëmbyer ose të masave të marra në zbatim të kërkesës për ndihmë.
4. Kërkesat për ndihmë, formularët standardë dhe instrumenti i unifikuar që lejon ekzekutimin i përcillen në gjuhën zyrtare të Republikës së Shqipërisë ose shoqërohen me përkthim në këtë gjuhë, përveç rasteve kur palët bien dakord për përdorimin e një gjuhe tjetër.
5. Dokumentet për të cilat kërkohet njoftimi sipas nenit 10 të këtij ligji, lejohet t’i përcillen autoritetit të kërkuar në Republikën e Shqipërisë edhe në gjuhën zyrtare të shtetit anëtar kërkues.
6. Kur dokumentet shoqëruese nuk janë në gjuhën e parashikuar në këtë nen, autoriteti i kërkuar kërkon përkthimin e tyre në gjuhën shqipe ose në një gjuhë tjetër të dakordësuar ndërmjet palëve.

Neni 20
Zbulimi dhe Përdorimi i Informacionit dhe Dokumenteve
1. Informacioni i shkëmbyer në çdo formë në zbatim të këtij ligji:
a) mbulohet nga detyrimi për ruajtjen e sekretit zyrtar dhe gëzon mbrojtjen e njëjtë si informacioni i ngjashëm sipas legjislacionit në fuqi në Republikën e Shqipërisë;
b) përdoret për qëllime të zbatimit të masave të ekzekutimit ose masave paraprake për garantimin e rikuperimit të detyrimit, në lidhje me detyrimet objekt i këtij ligji;
c) përdoret për vlerësimin dhe ekzekutimin e kontributeve të detyrueshme të sigurimeve shoqërore;
ç) përdoret në Republikën e Shqipërisë, me miratimin e shtetit anëtar që ka dhënë informacionin, për qëllime të tjera nga ato të parashikuara në shkronjat “b” dhe “c” të kësaj pike, nëse legjislacioni i shtetit anëtar lejon përdorimin për qëllime të ngjashme; 
d) përdoret nga autoritetet kompetente në Republikën e Shqipërisë si provë, në të njëjtën mënyrë si informacioni i ngjashëm i marrë sipas legjislacionit të brendshëm;
dh) i dërgohet një shtet tjetër anëtar kur vlerësohet e nevojshme, me kusht që të njoftohet shteti anëtar i origjinës së informacionit. Shteti anëtar i origjinës ka të drejtë të kundërshtojë këtë transmetim brenda 10 ditëve pune nga marrja e njoftimit.
2. Personat e akredituar nga Autoriteti i Sigurisë i Komisionit Evropian kanë akses në informacion vetëm në masën që është e nevojshme për funksionimin, mirëmbajtjen dhe zhvillimin e rrjetit CCN.
KREU VI
DISPOZITA TË FUNDIT
Neni 21
Raportimi 
1. Autoritetet kompetente informojnë Komisionin Evropian, çdo vit dhe jo më vonë se data 31 mars e vitit pasues, për:
a) numrin e kërkesave për informacion, njoftim, rikuperim ose masa paraprake për garantimin e rikuperimit të detyrimit, të dërguara në çdo shtet anëtar të kërkuar dhe të marra nga çdo shtet anëtar kërkues gjatë vitit paraardhës;
b) shumën e detyrimeve për të cilat është kërkuar ndihmë për rikuperim dhe shumën e rikuperuar.
2. Autoritetet kompetente i përcjellin Komisionit Evropian çdo informacion tjetër që vlerësohet i dobishëm për vlerësimin e zbatimit të ndihmës së ndërsjellë sipas këtij ligji.
Neni 22
Aktet Nënligjore 
1. Ngarkohet Këshilli i Ministrave që brenda një periudhe 2-vjeçare nga hyrja në fuqi e këtij ligji të miratojë aktin nënligjor në zbatim të nenit 6, pika 6 të këtij ligji.
2. Ngarkohet ministri përgjegjës për financat që, brenda 2-vjeçare nga hyrja në fuqi e këtij ligji, të nxjerrë udhëzimin e përgjithshëm për zbatimin e tij dhe në përputhje me dispozitat e Rregullores Zbatuese (BE) Nr. 1189/2011, datë 18 nëntor 2011, e cila përcakton rregulla të hollësishme në lidhje me disa dispozita të Direktivës së Këshillit 2010/24/BE mbi asistencën e ndërsjellë për rikuperimin e detyrimeve tatimore, doganore dhe masat e tjera.
  Neni 23
Hyrja në Fuqi 
Ky ligj hyn në fuqi 15 ditë pas botimit në Fletoren Zyrtare. Dispozitat e këtij ligji fillojnë të zbatohen nga data 1 janar e vitit pasardhës të vitit të anëtarësimit të Republikës së Shqipërisë në Bashkimin Evropian.

